**Handlingsplan mot mobbing og mistrivsel**

**ved Hønefoss videregående skole**

***Definisjon***

***Med mobbing eller plaging forstår vi psykisk og/eller fysisk vold rettet mot et offer,***

***utført av enkeltpersoner eller grupper.***

***Mobbing forutsetter et ujevnt styrkeforhold mellom offer og plager.***

***Vanligvis brukes betegnelsen mobbing når episodene gjentas over tid.***

***Hendelser som rammer en elev en enkelt gang,***

***kan ha karakter av mobbing.***

**Din og min holdning**

På vår skole er det nulltoleranse mot krenkelser (eks. mobbing, trakassering og utestengelse mm).

Å si fra at en medelev har det vondt, er ikke sladring eller angiveri. Det er å ta ansvar, vise omsorg og samtidig være modig. Lærere som «får» slike saker trenger støtte så vel fra ledelsen som fra kolleger.

Vi må hjelpe hverandre i å oppdage og håndtere mobbing og mistrivsel. Det er lite konstruktivt å anklage hverandre for det som ikke er blitt gjort før, eller å overlate til den enkelte lærer å «ordne opp selv». Det handler om *å bry seg* og *å ta vare på hverandre.*

**Ansvar**

Alle i skolesamfunnet har ansvar for å følge med, gripe inn og varsle ved mistanke om at elever ikke har et trygt og godt skolemiljø. Det er nulltoleranse mot krenkelser (eks. mobbing, trakassering og utestengelse mm)

**I. Forebygging mot mobbing og mistrivsel**

***Klassen som kjernearena***

* Startsamtaler med hver enkelt elev (inkl foresatte på vg1) før skolestart.

Ansvarlig: Kontaktlærer og faglærer.

* Møte med klassen ved skolestart hvor rammer, forventninger og trygghet blir vektlagt.

Ansvarlig: Kontaktlærer.

* Utarbeide klasseregler.

 Ansvarlig: Kontaktlærer.

* Basisgruppemøte hver uke - fast ordning gjennom hele året.

Ansvarlig: Kontaktlærer sammen med tillitsvalgt elev og verneombud.

* Valg av tillitselev og verneombud forberedes godt. Viktig å fokusere på egenskaper en

tillitsvalgt bør ha.

Ansvarlig: Kontaktlærer.

* Aktivt sosialiseringsarbeid i klassen gjennom bl a VIP Makkerskap. Skape gode tilhørighetsgrupper. Gi elevene trening i å samarbeide i grupper.

 Ansvarlig: Kontaktlærer/faglærere.

* Individuelle elevsamtaler gjennomføres minst to ganger i året. Miljø- og trivselsaspektet vektlegges.

 Ansvarlig: Kontaktlærer.

* Tidlige foreldremøter der klassemiljø blir fokusert.

 Ansvarlig: Kontaktlærer.

***Elevene - elevrådet***

* Klasse-/skolemiljø fast post på alle elevrådsmøter. Elevråd har faste representanter i Skolemiljøutvalget der skolemiljøsaker er sentralt tema.

Ansvarlig: Elevrådsleder.

* Elevene har enkeltvis og kollektivt ansvar for klasse- og skolemiljø i det daglige. Bevisst forhold til ansvar for hverandre; gripe inn, si fra, ta affære. Dette handler om medmenneskelig ansvar og modenhet.

***Lærerne og andre ansatte***

* Klassemiljø fast post ved alle teammøter.

 Ansvarlig: Teamleder.

* Alle har ansvar for våkent å følge med i miljøet. Hvis noe skjer, skal man gripe inn og gjøre noe med saken. Enten ta den opp selv eller melde videre til kontaktlærer eller områdeleder.
* La elevene få oppleve at de er lærernes reelle samarbeidspartnere. Ta kontakt, slå av en prat.
* Lærerne er til stede etter oppsatt plan i sosiale soner og kantine i alle friminutt.

***Ledelsen***

* Områdeleder og rektor besøker klassene ved skolestart og gjennom skoleåret. Klasse- og skolemiljø er viktige tema ved disse anledningene.

 Ansvarlig: Rektor

* Skolemiljø er jevnlig tema på ledermøter.

Ansvarlig: Rektor

**II. Avdekking av mobbing og mistrivsel**

***Alles ansvar***

Alle i skolesamfunnet har et felles ansvar for alle skolens elever. Det innebærer å følge med, gripe inn og varsle ved mistanke om og/eller observasjon av mobbing og mistrivsel.

***Undersøkelser***

Årlig gjennomføring av Elevundersøkelsen. Resultatene av denne undersøkelsen og andre undersøkelser jobbes med i etterkant, både i ledergruppa, den enkelte klasse og Skolemiljøutvalget.

Ansvarlig: Ledelsen/Kontaktlærer.

***Annen varsling***

Elever og foresatte varsler direkte til ansatte ved opplevelse av eller mistanke om mobbing og mistrivsel.

Postkasse satt opp ved garderobene i første etasje der elever anonymt kan komme med saker til rektor. Ansvarlig: Rektor.

**III. Problemhåndtering**

***Laveste nivå***

Et hvert avdekket problem søkes håndtert på laveste nivå.

***Prosedyre ved mobbing***

* Den ansatte som ser, hører eller får mistanke om mobbing, krenkende ord eller handlinger, griper inn i situasjonen og varsler sin nærmeste leder som varsler rektor. Varselet kan være muntlig.
* Den som utsettes for mobbing gjøres kjent med at problemet blir tatt opp og at skolen tar ansvar for at det blir gjort noe med. Ikke fordi vedkommende har sladret, men fordi vi vet om problemet og fordi vi ikke aksepterer at det skal være slik. Den som utsettes for mobbing informeres og blir hørt i saken som gjelder seg selv og hva skolen har tenkt å gjøre videre. Den som er utsatt skal hele tiden oppleve støtte. Oppfølgingsmøte avtales. Rektor varsles i alle mobbesaker.
* Samtale med mobberne enkeltvis ((undersøkelser). Gi uttrykk for at vi vet om mobbingen. NB! Ikke rom for diskusjon. Bestemt, men ikke uvennlig tone (akseptere person, men ikke handling). Søke å få mobberen til å ta avstand fra mobbingen og forplikte seg på å gjøre noe for å få slutt på den (selv si hva han/hun vil gjøre).
* Samtale med mobberne i samlet gruppe. Informere om hva som har kommet fram individuelt med positiv holdning til endring. Dette konkretiseres for gruppen som slutter seg til dette samlet. Mobberne gjøres kjent med at saken er tatt opp med den som mobbes, men at dette er skolens eget initiativ og ikke den som mobbes. Mobberne «forespeiles» på framtidige frister. Hva vil dere gjøre i en ny situasjon? Alle bør hver for seg si høyt hva de da vil gjøre. Det lages aktivitetsplaner med tiltak i samråd med de involverte. Oppfølgingsmøte avtales.
* Oppfølging. Gruppesamtalene fortsetter til situasjonen er løst og stabilisert. Viktig å vise at dette følges opp og at en ikke gir seg før mobbingen opphører. Om det ikke hjelper, kan individuelle samtaler igjen bli aktuelt.
* Samling av den som mobbes og mobbere til møte når saken nærmer seg avslutning. Oppsummere det som har skjedd. Hvordan oppleves situasjonen nå? Planer videre framover.
* Sanksjoner/reaksjoner. Ved uønsket atferd som mobbing/plaging, gis reaksjoner. Disse avhenger av sakens art. (Se også: Rutiner ved brudd på skolereglementet)

Reaksjonene kan være

- nedsatt karakter i orden og atferd

- kontakt med foresatte

- atferden til mobberne offentliggjøres i klassen(e)

- mobber bytter klasse

- politianmeldelse

- bortvising/utvising

**Hovedmålet er å ivareta den som mobbes og få mobberen til å endre atferd.**

**IV. Ansvar for kontinuitet - gjennomføring - revisjon**

Rektor har ansvar for kontinuitet i arbeidet, gjennomføring av tiltak og evt. revisjon av handlingsplanen. Trygt skolemiljø for alle - en viktig del av skolens virksomhetsplan.

Revidert 24. november 2021

Geir Dahlberg Torunn Mathisen
(Utviklingsleder) (Rektor)